寧波言話屬於吳語太湖片甬江小片，通行於寧波大部份地區以及舟山群島全境。其分佈个主要地域包括寧波市所屬海曙區、江北區、鎮海區、北侖區、鄞州區、奉化區、象山縣搭餘姚市丈亭、陸埠以東，慈溪市觀海衛鎮以東及寧海縣岔路以北地區，以及舟山市全境。餘姚、慈溪兩市西部地區屬臨紹小片，寧海縣岔路以南屬台州片。寧波搭舟山兩市轄地裏向，諸口音邪氣接近，內部一致性蠻高。寧波言話分佈區內有慈溪觀海衛鎮个燕話（屬閩語）搭象山縣爵溪街道个爵溪話（屬官話）兩個歷史方言島，舟山海島有零星閩語人群分佈。隨著近代移民个關係，寧波言話對吳語太湖片蘇滬嘉小片个上海言話也有較大影響，「阿拉」（“我場”个俗寫法）昰隻詞語嚜，就出自寧波言話。